Ommekeer in Draaimoment - Toyota South Africa
Ommekeer in Draaimoment
On Aug 5 2013 3:35 PM
Drie Land Cruiser 70-Reeks-modelle – die 76-Stasiewa, die 79-enkelkajuit- en die 79-dubbelkajuit-bakkie – is die jongste modelle met hierdie V8-enjin van 151kW teen 3 400 r/min wat aan die Euro IV-uitlaatvereistes voldoen. Dié bielie van ’n enjin se wringkraghoogtepunt is 430Nm wat van net 1 200 r/min af regdeur die toerestrek tot by 3 200 r/min beskikbaar is – die platste wringkragkurwe van al Toyota se enjins. Die nuwe enjin pronk met 55 kW meer krag en 145 Nm meer wringkrag as die turbolose V6-dieselenjin van 4,3l met gewone inspuiting wat steeds in sekere Land Cruiser-werkesels diens doen.
Iets waarop ’n mens moet let, is dat die V8-enjin se verbeterde verrigting nie sy brandstofekonomie in die wiele ry nie: brandstofverbruik is op 11,55 liter/100km* vasgestel.
Glenn Crompton, Vise-President van Bemarking by Toyota SA Motors, sê enigiemand wat ’n 70-Reeks-Land Cruiser koop, doen dit met ’n spesifieke behoefte, en dit is om in die veld te gaan ry. “Onvernietigbare bougehalte, uitdagende retro-stilering en nou ook V8-turbodiesel-aandrywing maak hierdie nuwe reeks ‘Cruisers selfs nog meer gebiedend. Dit is geen wonder dat ons reeds meer as 1 300 bestellings vir hierdie nuwe weergawe het nie.”
En soos Crompton dit stel: “Of jou voorkeur nou praktiese nuttigheid of iets meer genotsoekend is, is daar ’n Land Cruiser wat in al jou behoeftes sal voldoen. Die een ding wat elke liewe Land Cruiser-model egter gemeen het, is dat hulle almal die kroon as “koning van Afrika” met gesag kan dra.”
Die fyner besonderhede
Land Cruiser 76-stasiewa 4.5 V8 D R587 500
Land Cruiser 79-enkelkajuit 4.5 V8 D R527 000
Land Cruiser 79-dubbelkajuit 4.5 V8 D R567 600
2013 Toyota Land Cruiser V8 Specs .xls